
Obiective 

Cunoaşterea semnelor şi simptomelor principalelor boli psihice, a 
semnificației psihopatologice a diferitelor aspecte ale comunicării, 
relaționării şi conduitei pacienţilor psihiatrici, a principalelor elemente 
semiologice ale tabloului clinic al diferitelor boli, abilitarea în vederea 
diagnosticării lor, a stăpânirii principalelor criterii şi elemente de 
predicţie asupra evoluţiei şi prognosticului principalelor boli psihice. 


I. OBIECTUL ŞI RELAȚIILE PSIHOLOGIEI MEDICALE 


1. Psihologia medicală: definiţie, obiect, conținut, interrelaţii 


Psihologia medicală se referă la atitudinea față de bolnav şi 
boală, faţă de sistemele de îngrijire a sănătăţii, atât ale individului 
bolnav, cât şi ale celui sănătos, acest lucru incluzând logic şi 
atitudinea medicului şi celor ce lucrează în domeniul medical față de 
propria profesiune. 

Încercând să simplifice domeniul de definiţie, Huber W. (1992) 
defineşte psihologia clinică arătând că este ramura psihologiei care are 
drept obiect problemele şi tulburările psihice ca şi componenta psihică a 
tulburărilor somatice. Este deci studiul problemelor psihice care se 
manifestă în conduitele normale şi patologice şi ale intervenţiei în aceste 
conduite. Această definiție îi permite autorului francez să refere 
psihologia medicală nu doar la cele trei domenii deja clasice: situaţia de a 
fi bolnav, relația medic-pacient, psihologia profesiunii medicale, ci să o 
extindă către psihologia sănătății şi psihologia comunitară. 

În ceea ce priveşte alegerea între sintagmele „psihologie 
medicală” şi „psihologie clinică” credem că fără a fi similare, cele două 
formulări acoperă un câmp asemănător de preocupări, psihologia clinică 
putând fi considerată un subdomeniu al psihologiei medicale. 

Considerăm că despărțirea artificială psihologie clinică — psihologie 
medicală nu poate fi făcută, psihologia medicală având drept instrument 
de lucru metoda clinică. De asemenea, despărțirea psihologiei medicale 
de psihologia medicinii ni se pare un demers inutil care ar crea artificial 
un domeniu care nu ar avea unelte specifice. 


2. Raportul psihologie medicală şi clinică — psihologie 


Psihologia medicală se dezvoltă azi din întrepătrunderea cu alte 
domenii de cunoaştere şi cercetare cum ar fi: psihopatologia, psihologia 
holistică şi antropologia, psihanaliza şi psihologia dinamică, crono- 
biologia, etologia, sociologia, psihologia experimentală şi neurofiziologia. 
Cu fiecare din aceste domenii psihologia medicală are legături biunivoce 
şi face un schimb continuu de informaţii. Ea este legată de domeniul 
psihologiei generale prin aspectele legate de comunicare, aspectele legate 
de psihologia dezvoltării, aspectele legate de personalitate. Psihologia 
medicală este legată de: 

e Psihologia socială 

e Psihologiei diferenţiale 

e Psihologia morală 


Relaţii cu domeniul ştiinţelor medicale şi biologice 
e Psihiatria 

Psihoneurofiziologia 

Psihofarmacologia 

Psihopatologia 

Psihosomatica 


II. NORMAL ŞI PATOLOGIC ÎN BIOLOGIE, 
MEDICINĂ ȘI VIAŢA PSIHICĂ 


Cuvântul normal provine din latinescul „norma” (unghi drept), 
adică ceea ce nu oscilează nici la dreapta, nici la stânga, ceea ce se 
află chiar în mijloc. Normalul este deci un termen calificativ 
implicând o valoare (Aş vrea să devin normal). Normalul este şi un 
termen descriptiv indicând o medie (4ş vrea să fiu normal ca şi 
ceilalți, ca toată lumea). 

Dicţionarul de psihologie LAROUSSE precizează că norma- 
litatea este o noțiune relativă, variabilă de la un mediu socio-cultural 

la altul şi în plus face interesanta precizare că în medicină există 
tendința de a se asimila omul normal individului perfect sănătos, 
individ care la drept vorbind nu există (Sillamy N, 1995). 

Patru perspective par să înglobeze majoritatea numeroaselor 
concepte clinice şi/sau teoretice care se referă la normalitate, dar, deşi 
acestea sunt unice, au domenii de definiţie şi de descriere, de fapt ele se 
completează una pe cealaltă şi numai sumarea lor poate da imaginea cea 
mai apropiată de real: normalitatea ca sănătate, normalitatea ca valoare 
medie, normalitatea ideală, normalitatea ca proces. 


1. Normalitate şi sănătate 


Prima perspectivăcea a normalității ca sănătate este una 
tradițională, cei mai mulți medici şi printre aceştia şi psihiatri 
echivalând normalitatea cu starea de sănătate căreia 1 se atribuie 
caracterul unui fenomen universal. Dacă toate comportamentele ar fi 
înscrise pe o scală, normalitatea ar trebui să cuprindă porţiunea 
majoritară dintr-un continuum, iar anormalitatea să reprezinte mica 
porțiune rămasă. 

Normalitatea, adică sănătatea, în cazul nostru cea mintală pare a 
fi o vastă sinteză, o rezultantă complexă a unei mulțimi de parametri ai 
vieţii organice şi sociale, aflați în echilibru dinamic, ce se proiectează 
pe modelul genetic al existenţei individuale, nealterat funcțional şi 
morfologic, în istoria sa vitală. Manifestarea acestei stări de sănătate 
ar fi existența unei judecăţi şi a unei viziuni realist-logice asupra 
lumii, dublate de existenţa unei discipline psihologice şi sociale, pe 
fundalul bucuriei de a trăi şi al echilibrului introversie-extroversie. 


2. Normalitatea ca valoare medie 


Un mod obişnuit de a concepe normalitatea folosit în studiile 
normative de tratament se bazează pe descrierea statistică a 
fenomenelor biologice, psihologice şi sociale conform repartiţiei 
gaussiene a curbei în formă de clopot. Această abordare concepe 
porțiunea mediană cea mai importantă ca dimensiune drept 
corespunzătoare normalului, iar ambele extreme, ca deviante. 
Conform acestei abordări un fenomen cu cât este mai frecvent, cu atât 
poate fi considerat mai „normal”, iar cu cât este mai rar, mai 
îndepărtat de media statistică, cu atât apare ca fiind mai anormal. Deşi 

acest tip de normă creează impresia că este foarte „obiectiv”, nu este 
suficient de operant pentru medicină. 


3. Normalitatea ca utopie 


În această perspectivă se stabileşte o normă ideală (valorică) 
referitoare la un ideal de normalitate atât din punct de vedere 
individual, cât şi comunitar. Acesta poate fi exemplificat prin unele 
„tipuri ideale” pe care le descrie, le invocă şi le promovează o anumită 
cultură şi care se exprimă în formulări normative, prescriptive. 
Normalitatea ideală defineşte felul în care individul şi comunitatea 
consideră că persoana ar trebui să fie. Desigur, normativitatea ideală 
nu este şi nici nu poate fi niciodată atinsă efectiv cu atât mai mult, cu 
cât ea variază mult în funcţie de contextul socio-cultural istoric şi 
geografic (etnic, comunitar, statal, religios ş.a.). 


4. Normalitatea ca proces 


Este o a patra perspectivă asupra normalităţii care pune accentul 
pe faptul că un comportament normal este o rezultantă finală a 
subsistemelor care interacționează între ele. Ea operează cu aşa-numita 
normă responsivă sau funcțională (Kolle K.) care reflectă măsura în 
care un organism, o persoană, un subiect îşi împlineşte rolul funcțional 
pentru care există în economia sistemului supradiacent din care face 
parte. Luând în considerare această definiție, schimbările temporale 
devin esenţiale pentru completa definiție a normalităţii. Cu alte 
cuvinte, normalitatea — ca proces — consideră esenţiale schimbările şi 
procesele mai mult decât o definire transversală a normalității. 


III. SĂNĂTATE ŞI BOALĂ, ADAPTARE ȘI STRES 


Sănătatea umană poate fi considerată o stare înscrisă în 
perimetrul care defineşte normalitatea existenţei individului semnifi- 
când menţinerea echilibrului structural al persoanei (în plan corporal- 
biologic şi psihic conştient) atât în perspectiva internă (a raportului 
reciproc al subsistemelor în conformitate cu sinteza ansamblului, a 
conformităţii stărilor sistemului în raport cu normele generale ale 
speciei, ale vârstei, ale sexului), cât şi în perspectiva externă, a 
echilibrului adaptativ dintre individ şi mediul său ambiant concret. 
Organizaţia Mondială a Sănătăţii definea starea de sănătate ca fiind: 

„O stare completă de bine din punct de vedere psihic, mental şi social, 
şi nu neapărat în absența durerii”. Această definiţie este o recunoaştere 
a faptului că starea de sănătate este mai mult decât absenţa durerii. 
Este o stare de armonie, o stare-de-bine cu privire la evoluţia 
complexului biologic, psihologic şi a dimensiunilor sociale ale 
comportamentului uman. 


1. Anormalitate şi boală 


Anormalitatea este o îndepărtare de normă al cărei sens pozitiv 
sau negativ rămâne indiferent în ceea ce priveşte definirea în sine a 
zonei de definiție. Sensul este important în perspectivă calitativă. 
Astfel, antropologic, în zona pozitivă se află persoanele excepţionale, 
geniile, care joacă un rol creator în istoria omenirii, în instituirea 
progresului. Invers, patologia, boala, se referă la îndepărtarea de 
normă în sens negativ, spre minus, spre deficit funcțional şi de 
performanţă, spre dizarmonie, dezorganizare, destructurare. Delay J. şi 
Pichot P. consideră că anormalul reprezintă o abatere calitativă şi 
funcţională de la valoarea şi semnificația generală a modelului uman. 


2. Conceptul de boală psihică 


Pentru înţelegerea dinamicii raportului sănătate-boală, trebuie să 
apelăm la noţiunea de proces patologic. În acest sens, boala 
reprezintă o formă de existenţă a materiei vii caracterizată prin apariţia 
procesului ce implică tulburarea unităţii forțelor din organism 
(integritatea) şi a organismului cu mediul (integrarea). 

Boala umană se caracterizează, în general, prin perturbarea la 
diverse nivele şi din variate incidente a structurilor funcționale ale 
individului în perspectivă corporal-biologică sau psihic-conştientă. 
Perturbarea indusă de boală determină un minus şi o dizarmonie a 
ansamblului unitar al persoanei, dificultăți obiective şi subiective în 
prezenţa, adaptarea şi eficiența în cadrul vieţii sociale, dezadaptarea, 
involuţia, moartea nefirească (prin accident) ori evoluția spre 
constituirea defectualităţii sau deteriorării grave. 

Boala psihică trebuie considerată ca interesând întreaga ființă 
umană în compexitatea ei biologică, psihologică, axiologică şi socială. 
Apare deci evident, ca analiza normalității psihice, a psihismului văzut 
cu un „multiplex”, să implice nu numai corelaţii biologice, ci şi 
sociale, culturale, epistemologice şi dinamice. 

3. Despre conceptul de adaptare 


Prezentă la orice formă de psihism, adaptarea este implicată în toate 
tipurile de reacții întâlnite la om, după cum poate fi identificată chiar şi în 
secvențele constitutive ale unor subsisteme psihice ale personalității. În 
acest sens, este cazul să consemnăm opinia marelui psiholog J. Piaget, 
pentru care legile fundamentale după care funcționează psihicul uman 
sunt asimilarea şi acomodarea, ambele cu evidente implicaţii adaptative. 
Pentru J.Piaget adaptarea este „un echilibru între asimilare şi acomodare, 
cu alte cuvinte un echilibru al schimburilor dintre subiect şi obiecte”. 

Adaptarea este un pattern comportamental pozitiv, care poate fi 
folosit la reducerea stresorilor şi stresului asociat unei boli. Într-o 
scurtă perioadă de timp, conceptul va fi folosit ca un important 
determinant al sănătăţii şi bolii comunităţilor umane şi profesionale şi, 
de asemenea, se va vorbi despre managementul stresului şi reducerea 
stresului prin adaptare eficientă. 

În 1937, Selye H. introduce termenul de sindrom de adaptare în 
patologia generală, definindu-l ca un ansamblu de reacţii prin care 
organismul răspunde la o acţiune agresivă — stres. 

Pornind de la acest concept, organismul uman se află într-o 
relație simultană şi reciprocă cu mediul exterior. Adaptarea, rezultanta 
acestei relaţii, depinde de fiecare dintre cei doi factori participanți, 
fiecare devenind un determinant şi un produs al relaţiei. Compor- 
tamentul uman este un proces de adaptare dezvoltat, menţinut şi 
schimbat de aceste relații simultane şi reciproce 

Adaptarea este strâns relaţionată cu promovarea stării de 
sănătate şi cu prevenirea tulburărilor (bolilor). În acord cu Pearlin şi 
Schooler (1978), adaptarea ne protejează prin: 

a. eliminarea sau modificarea condițiilor care creează probleme; 

b.perceperea controlului semnificației trăirilor într-o manieră 
prin care să se neutralizeze caracterul ei problematic; 

c. păstrarea consecinţelor emoţionale ale problemelor în limite 
controlabile. 

Aceste funcţii prefigurează baze comportamentale pentru 
tratarea şi prevenirea tulburărilor şi pentru promovarea sănătăţii. 


4. Conceptul de stres 


Introducerea conceptului de stres în câmpul medical a fost legată 
de lipsa resimţită în ultimele patru decade, în practica şi teoria medicală 

a cadrului teoretic al relaţiei dintre sănătate, boală, stil de viaţă şi pattern 
comportamental. Folosirea conceptului de stres a furnizat medicinii o 
bază pentru a lega evenimentele exterioare (ex.: stresorii) şi patternurile 
comportamentale cu condițiile interne şi biochimice asociate cu 
etiologia, factorii favorizanți, declanşarea şi întreţinerea bolilor. 

Conceptul de stres, introdus de Selye H. indica inițial o acţiune 
de suprasolicitare exercitată din exterior asupra organismului, care 
determina o reacție de adaptare nespecifică a organismului față de 
agresiunea care-i ameninţa integritatea. Roger Guillemin, pornind de 
la această definiție, formulează una dintre cele mai remarcabile 
definiţii ale stresului: „Stare tradusă printr-un sindrom specific cores- 
punzând tuturor schimbărilor nespecifice induse astfel într-un sistem 
biologic. ” Selye H. a privit stresul din punct de vedere fiziologic, în 
timp ce Spinoza considera că „mintea şi corpul sunt unul şi acelaşi 
lucru”. Aproape orice stresor şi aproape orice reacţie de stres implică 
atât componente fiziologice, cât şi psihologice (emoţionale). 

Conceptul a suferit reconsiderări succesive în care a fost 
precizată mai clar noţiunea de agent agresor sau stresor şi s-a făcut 
extensia către aşa-numitul stres psihic. Cea mai largă definiţie a 
agenţilor de acest tip ni se pare cea dată de Fraisse P. (1967) 
„totalitatea conflictelor personale sau sociale ale individului care nu 
îşi găsesc soluția”. Agenţii stresori capabili să declanşeze un stres 
psihic sunt de natură variată, nefiind obligatorii numai stimulii psihici, 
din această cauză putându-se departaja două tipuri de agenţi stresori: 

— cei ce sunt reprezentaţi prin cuvintele, ideile, procesele 
gândirii. Agenţii din această categorie sunt caracterizați sub formă de 
situaţii psiho-traumatizante. În stresul psihic, principalii agenți stresori 
sunt reprezentaţi de cei cu conţinut noţional-ideativ, recepționaţi de 
subiect ca indicatori unor situaţii amenințătoare „actuale” sau „în 
perspectivă” pentru indivizii agresionați. 

— cei senzoriali externi. Aceştia pot deveni agenţi stresori în 
două cazuri: atunci când se bombardează scoarța cerebrală timp înde- 
lungat şi cu o intensitate crescută sau în cazul când au o semnificaţie 
pentru subiect. 

— parametri de acţiune ai agenților stresori sunt reprezentaţi de 
durată în funcţie de atribute precum „noutatea” şi „bruscheţea” cu care 
se acționează. 

Lucian Alexandrescu (2000) stabileşte o clasificare stresului 
realizată în funcție de următoarele criterii: magnitudinea absolută sau 

relativă a stresului; raportul sau cu etapa de viață a subiectului (ciclul 
vieții, după Erikson, în termeni de concordant, neconcordant, 
indiferent); nuanțele de expectabilitate — neexpectabilitate şi contro- 
labilitate — necontrolabilitate; răspândirea generală a stresorilor şi 
efectul lor asupra omului „obişnuit”. Clasificarea este aplicabilă 
pentru orice stresori, la orice vârstă şi în conjunctie cu orice sistem de 
clasificare al bolilor psihice. Ea conţine opt grupe mari, notate A-H. 


IV. TRĂSĂTURI DE PERSONALITATE 
ÎN DETERMINAREA BOLILOR 


Şcoala românească de psihologie consideră personalitatea ca pe 
un macrosistem al invarianților informaţionali şi operaționali, 
exprimat constant prin conduită şi caracteristicile subiectului 
(Popescu-Neveanu P.). 

Noţiunea de personalitate capătă referiri la organizarea 
interioară, unitară şi individualizată a însuşirilor psihologice, cognitive 
şi atitudinale ale individului, reprezentând sinteza particularităților 
psiho-individuale în baza căreia ne manifestăm specific, deosebindu- 
ne unul de altul. Tucicov-Bogdan A. descrie sub aspect structural- 
dinamic şi acţional următoarele componente psihice interne ale 
personalității: latura intelectuală (sistem de informaţie şi prelucrare 
cognitivă, structuri cognitive şi operaţii intelectuale ale insului etc.); 
latura dinamic-energetică (temperament, afectivitate, motivaţie), latura 
proiectivă (trebuinţe, tendinţe, dorinţe, aspirații, scopuri, idealuri); 
latura efectorie sau instrumentală (deprinderi, priceperi, capacitate, 
aptitudini); latura relaţională (trăsături de caracter şi interpersonale) şi 
constituţia fizică biotipologică a individului. 


1. Personalitatea şi ciclurile vieţii 


O abordare a problemei personalității din perspectiva ciclurilor 
vieții şi influenţei modelelor sociale asupra capacităților de maturizare 
ale persoanei credem că este utilă nu doar în înţelegerea modului în 
care personalitatea se dezvoltă, ci şi în înțelegerea patologiei şi zonei 
de marginalitate psihopatologică, fie că este vorba de crize de 
dezvoltare, de tulburări de personalitate sau de psihoze reactive. 

Printre factorii de vulnerabilitate se poate număra şi tipul 
personalității; şi ne vom referi aici la stadiile de dezvoltare ale 

personalității şi îndeosebi la modalităţile inadecvate de trăire a unor 
experienţe de viață mai vechi sau mai noi, de adaptare la solicitările în 
permanentă schimbare din mediul social, cu raportare la modul în care 
personalitatea a reuşit să-şi rezolve crizele specifice fiecărei etape de 
dezvoltare, parcurse până la momentul analizei psihopatologiei 
reactive survenite. 

Necesitatea studierii acestei probleme derivă din convingerea 
existenței unei corelaţii semnificative între psihopatologia reactivă 
survenită în condiţiile transformărilor socio-economice majore în care 
trăim şi etapele dezvoltării psihologice şi psihosociale în raport cu 
ciclurile vieţii, şi anume în mod specific cu „crizele” din evoluţia 
ciclului vieţii din concepţia epigenetică a lui Erikson E. ca şi din alte 
teorii ale ciclului vieţii. 

Termenul de ciclu al vieţii, /i/e cycle — s-a născut din necesitatea 
cercetătorilor de a reflecta teoria dezvoltării. A vorbi de un ciclu 
general al vieții înseamnă a întreprinde o călătorie de la naştere până 
la moarte, esenţială pentru înțelegerea complexităţilor compor- 
tamentului uman; infinit din punct de vedere cultural şi cu infinite 
variații individuale, ciclul vieţii are întotdeauna aceleaşi secvențe, 
demonstrând că există o ordine în cursul vieţii umane, în ciuda 
faptului că viața fiecărei persoane este unică. Această secvență 
invariabilă apare într-o ordine constantă în viaţa fiecăruia, chiar 
dacă nu toate etapele sunt complete şi acesta este principiul 
fundamental al tuturor teoriilor privind ciclurile vieţii. 

O a doua consideraţie generală este principiul epigenetic, descris 
pentru prima dată de Erikson E. care susține că fiecare etapă din 
ciclul vieţii este caracterizată de evenimente şi crize, care trebuie să 
fie rezolvate în mod satisfăcător, pentru ca dezvoltarea să se realizeze 
într-o manieră continuă şi lină. În eventualitatea unei nereuşite în 
rezolvarea crizei specifice unei perioade de viață, modelul epigenetic 
susține că toate etapele ulterioare de dezvoltare vor reflecta acest eşec 
sub forma dezadaptării pe plan cognitiv, emoţional, social şi chiar 
fizic, vulnerabilizând deci persoana. 

Fiecare etapă de dezvoltare din ciclul vieţii are o caracteristică 
dominantă, un complex de trăsături sau o criză specifică, ce o 
distinge atât de etapele anterioare, cât şi de cele ce o vor urma. 
Apariţia conceptului de ciclu al vieții se situează la sfârşitul 
secolului trecut, concepţia actuală fiind determinată şi modulată de 
surse importante şi diferite. 

Variatele teorii ale ciclului vieții folosesc o terminologie diversă, 
neexistând un vocabular standard, dar utilizând în general termeni 
congruenți: etapă, stadiu, eră, interval, epocă etc. 


2. Etapele ciclului vieții 


Oamenii trec prin opt stagii de dezvoltare psihosocială. În 
fiecare stagiu există o criză şi o dezvoltare unică. Dacă momentul 
crizei este depăşit cu succes, se dezvoltă în persoană o parte pozitivă. 
Este posibil să te întorci şi să reconstruieşti un stagiu dacă acesta nu a 
fost finalizat cu succes. 

Cele opt etape au atât aspecte pozitive, cât şi negative, au crize 
emoționale specifice şi sunt influențate de interacțiunea dintre factorii 
biologici şi factorii culturali şi sociali caracteristici mediului în care trăieşte 
persoana. Fiecare etapă are două rezultate posibile, unul pozitiv sau sănătos, 
şi unul negativ sau nesănătos. În împrejurări ideale, criza este rezolvată 
atunci când persoana dobândeşte un nou nivel, superior, de funcționare în 
finalul reuşit al unei etape particulare de dezvoltare. În concepția 
epigenetică, fiecare etapă are propriile caracteristici, şi trebuie trecută cu 
succes înainte ca să fie posibilă trecerea la următorul nivel. Succesiunea 
etapelor nu se face automat, ci mai degrabă depinde atât de dezvoltarea 
sistemului nervos central, cât şi de experienţa de viață. Există suficiente 
dovezi că un mediu nefavorabil poate întârzia unele dintre etapele de 
dezvoltare; în orice caz un mediu nefavorabil, stimulator, accelerează în 
mod particular progresul de-a lungul etapelor de dezvoltare. 

Conceptul său despre nevoile de adaptare la etape specifice de 
vârstă oferă astfel posibilitatea unei analize a comportamentului 
normal sau anormal, precum şi analiza transversală a comporta- 
mentului de-a lungul vieţii. Astfel devine posibil să se stabilească 
moduri specifice de adaptare. 

Succesiunea etapelor este expusă pe scurt, după cum urmează, 
menționându-se caracterul dominant sau criza specifică de maturitate, 
care apare specific în timpul fiecărei etape: 

a) etapa oral-senzorială: încredere/ neîncredere; 

b) etapa muscular-anală: autonomie/ ruşine şi nesiguranță; 

c) etapa locomotor-genitală: inițiativă/ vinovăţie; 

d) stadiul de latenţă: hărnicie, perseverență/ inferioritate; 

e) etapa pubertăţii şi adolescenţei: identitatea ego-ului/ confuzie 
de rol; 

f) etapa tinereţii timpurii: intimitate/ izolare; 

g) etapa adultă propriu-zisă: (pro)creaţie/ stagnare; 

h) etapa maturității: integritatea ego-ului/ disperare. 

Pentru Erikson E., dezvoltarea umană poate fi înțeleasă numai 
dacă se iau în considerare forțele sociale care interacționează cu 
persoana în creştere. Cele cinci stadii psihosociale ale copilăriei: 
intimitate, creaţie şi integritate, care se extind dincolo de perioada 
adultului tânăr până la bătrânețe. 

În ordine cronologică, sunt descrise următoarele etape: 

— perioada de nou-născut; 

— perioada micii copilării, când copilul începe să meargă; 

— perioada preşcolară; 

— perioada şcolară sau anii de mijloc; 

— adolescența timpurie, medie şi tardivă (bătrâneţea). 


3. „Sensul personal al vieţii” 


Această noțiune dezvoltată de Gustav Jung la începutul 
secolului al XIX-lea încearcă să dea un înţeles dezvoltării individuale 
către autonomie şi împlinire. G. Jung susține existenţa unui conţinut 
obiectiv al psihicului (Sine) cu care Eul intră în relație în procesul de 
individuare. Autoactualizarea conţinuturilor obiective ale Sinelui 
conduce la o identitate stabilă şi continuă a Eului. Boala psihică ar 
întrerupe acest proces, l-ar bloca sau ar provoca regresie. 

Fenomenul complex, numit de K. Jaspers  „/chbewusstsein” 
(conştiinţa identităţii personale), trebuie considerat pe de o parte 
nucleul vieţii psihice normale şi, pe de altă parte, punctul de plecare al 
tuturor fenomenelor psihopatologice. 

K. Jaspers consideră conştiinţa egoului ca având patru subfuncții: 

e Sentimentul conştiinţei activităţii. De fapt, conştiinţa egoului 
este mai întâi „experimentată ca o activitate originală non- 
comparabilă”. Este percepția de a fi o sursă de activitate originală care 
se poate de asemenea manifesta fără vreun conținut. 

e conştiinţă a unităţii. Aceasta este rezumată în sintagma „Eu 
sunt acelaşi şi toate părțile mele se află în conexiune între ele pentru 
a-mi determina sinele ”. Cu alte cuvinte, în orice moment, ştiu că sunt 
o persoană şi numai una. 

e Conştiinţa identităţii. Sintagma explicativă ar putea fi: „Eu sunt 
acelaşi, înainte şi după acest moment” , deci nu sunt acelaşi numai într-un 

anumit moment, ci şi după ce timpul a mai trecut. Cu alte cuvinte, ştiu 
mereu că apar schimbări în viaţa mea ce mențin un nucleu de identitate 
specific, ce rămâne constant în timp. Aceasta se va întâmpla în fața unor 
modificări profunde ce implică reprezentări interne şi mai ales împotriva 
evidenţei diferențelor din aspectul corpului. 

e Evaluarea importanţei acestei funcții se poate face luând în 
considerare modificările profunde suportate de corpul nostru în timpul 
perioadei relativ scurte a adolescenței. În timpul acestei perioade, chiar 
dacă este una supărătoare, jenantă, dacă această funcţie „lucrează” 
normal, putem fi capabili să ne menţinem un sens corect al identității. 

e Conştiința deţinerii de conținuturi „personale” specifice 
conştiinţei. Cu alte cuvinte, certitudinea internă că aceste conținuturi 
ale conştiinţei mele sunt specifice şi diferite de cele ale altora. Cu 
această subfunctie, pot construi sentimentul că posed o personalitate 
specifică, care menţine nucleul de stabilitate al conţinuturilor pe 
parcursul schimbărilor vieţii. Acest nucleu mă face egal cu persoana 
ce eram în trecut şi diferit de „nucleul” altora. 


4. Boală şi personalitate 


Fundalul bolii psihice ca şi al normalului este personalitatea. Ea 
va fi cea care va da nota particulară şi de diversitate fiecărui tablou 
clinic. De fapt, aceasta este şi marea dificultate, dar pe de altă parte şi 
marea specificitate caracteristică psihiatriei. Cele două componente 
ale cuplului patogenic, terenul şi agentul patogen se află în psihiatrie 
într-o relație de strânsă întrepătrundere, alcătuind o ecuație ale cărei 
soluţii sunt infinite. Şi asta pentru că, spre exemplu, dacă în reacții 
agentul patogen (trauma psihică) va fi exterior terenului 
(personalitatea), în dezvoltări el se va şi suprapune structural şi genetic 
peste aceasta (boala aflându-şi cauza şi în însăşi dizarmonia 
personalităţii), iar în procese, intersecția celor două componente 
generatoare ale bolii conduce la transformarea tuturor elementelor 
originale ale personalităţii. Desigur că relaţia dintre cei doi factori 
amintiți mai sus nu este o relație mecanică; complexitatea retroac- 
țiunilor, interdependențelor, o face greu descriptibilă şi practic 
imposibil de cunoscut în intimitatea ei. 

Mai mult decât în oricare domeniu al medicinii, în psihiatrie 
existenţa bolnavilor şi nu a bolilor este definitorie. Aceasta nu 
înseamnă, aşa cum au încercat unii să demonstreze, că bolile nu 

există; şi cu atât mai puţin înseamnă ceea ce alţii susțin cu suverană 
suficiență, că nu asistăm decât la o boală unică. Semnificația celor 
arătate anterior se regăseşte în diversitatea clinică a tulburărilor 
mintale, indiferent de intensitatea lor nevrotică, psihotică sau, şi de 
ce nu, demenţială, care se transfigurează la nivel individual într-o 
caleidoscopică organizare. 


5. Modalităţi de abordare a pacientului internat cu tulburare 
de personalitate 


Pacienţii cu tulburări de personalitate sau comportamente 
regresive, deseori au crescute anxietatea, furia, indignarea, o nevoie de a 
pedepsi sau un comportament evitant față de personalul secției. Medicul 
şi psihologul clinician pot fi în situația de a reduce tensiunea prin 
educarea personalului cu privire la diagnosticul pacientului şi asupra 
motivaţiei pe care o are pentru reacţiile puternice afişate. Această 
abordare detensionează de obicei situația prin scăderea afectelor negative 
în rândul personalului spitalului, şi ca urmare a acestei schimbări, 
reducerea problemelor afective ale pacientului. 

Atunci când apare un conflict între personalul medical şi pacient, 
este esenţial să se aibă în vedere dacă plângerea pacientului este 
îndreptăţită. Dacă există probleme reale, atunci acestea trebuie corectate. 
Pentru unii pacienți cu tulburări de personalitate, în special indivizii 
obsesiv-compulsivi, lucrul cu echipa în tratamentul acestora pentru a 
întări apărarea intelectuală a pacientului poate ajuta foarte mult. Oferirea 
pacienţilor cu tulburare de personalitate de tip obsesiv-compulsiv a cât 
mai mult control asupra tratamentului pe care îl urmează sau a deciziilor 
asupra activităţilor zilnice pot scădea anxietatea şi revendicativitatea. 
Totuşi, mai frecvent, pacienții cu tulburare de personalitate necesită 
limite, structură şi un mediu limitat. Controlul extensiv ajută pacientul 
regresat sau care funcționează primitiv să păstreze controlul intern. 
Amenajarea unui mediu limitat pentru pacient nu este punitivă, ci 
asigură o structură de siguranță pentru pacient. Pacienţii cu tulburare de 
personalitate borderline,  histrionică, antisocială, dependentă sau 
narcisistă sunt cel mai dispuşi la a avea o astfel de structură. 


6. Personalitate şi adaptare 


De-a lungul istoriei psihologiei, mulți psihologi au arătat că 
trăsăturile de personalitate constituie baza pentru modelarea şi 

adaptarea umană. Dintre trăsăturile de personalitate ei au acordat cea 
mai mare atenţie următoarelor resurse de adaptare: 
— Eficacitatea (Bandura, 1977, 1982, 1988; Waltz şi Gough, 1984). 
— Rezistenţa (Kobasa, 1979, 1982). 
— Control (Rotter, 1966; Phares, 1979). 
— Competența (White, 1959). 


V. VULNERABILITATE, EVENIMENT DE VIAŢĂ, 
CONFLICT ȘI CRIZĂ 


1. Evenimentul de viață — o abordare contemporană 


În ultimul deceniu sociologii au studiat determinanţii socio- 
culturali ai sănătăţii mintale şi ai bolii, factorii sociali în situația de 
căutare a ajutorului psihiatric, atitudini faţă de boala psihică, şi 
organizarea de îngrijire a sănătății mintale. In toate aceste domenii, 
studiul a fost posibil numai prin formarea unui organism interdis- 
ciplinar, care a elaborat atât studii teoretice, cât şi cercetare concretă, 
la aceasta aducându-şi contribuția nu numai sociologi, dar şi psihiatri, 
psihologi şi epidemiologi. 


2. Natura evenimentului 


Adolph Meyer deschide calea, publicând observațiile sale 
medicale asupra acumulării evenimentelor reprezentative. Ulterior a 
apărut o bogată literatură, în special în America, unde behaviorismul a 
pregătit terenul pentru favorizarea explicaţiilor legate de mediu în 
determinarea comportamentului. 

Un eveniment este, într-un fel, orice experiență de viaţă care 
necesită o adaptare sau duce la o modificare importantă, este, cu alte 
cuvinte, o discontinuitate, o ruptură mai mult sau mai puțin brutală, în 
cursul vieţii de fiecare zi. Un eveniment are, deci, un caracter de 
„exterioritate” în raport cu persoana care trăieşte evenimentul, dar trebuie 
în acelaşi timp să capete un sens în istoria individuală, pentru a dobândi 
caracterul de eveniment patogen. Delimitarea exactă a evenimentului este 
esenţială dacă dorim să evaluăm contribuţia sa în geneza bolilor psihice. 
La început era vorba de sumarea tipurilor de evenimente întâlnite în viața 
recentă a pacienților cu diverse afecţiuni psihice. 

Listele utilizate au ajuns rapid la 43, în versiunea originală a lui 
Holmes şi Rahe, pentru a ajunge rapid la 102 în Psychiatric 
Epidemiology Research Interview (Dohrenwen B şi colab., 1978). 
Există şi variante adaptate pentru adolescenţi şi alte grupe speciale. 
Uneori, aceste liste de evenimente au fost construite plecând de la 
biografia adulţilor de vârstă medie. Dar tinerii adulţi, a căror viaţă e 
plină de schimbări, ating scoruri înalte. 


3. Contextul evenimentului 


Evenimentele joacă deci, indubitabil, un rol important în etiologia 
tulburărilor psihice. Dar care este, oare, natura procesului care le permite să 
acționeze asupra psihicului? Explicațiile sunt numeroase, fără să se excludă 
neapărat. Cercetătorii sunt de acord că evenimentele pot slăbi stima de sine, 
întrucât persoana are ocazia să ia cunoştinţă de limitele stăpânirii pe care o 
are asupra vieţii proprii, în special în caz de eşec al strategiilor utilizate 
pentru a face față încercării respective (Kessler şi colab., 1985). O maladie 
cronică gravă, precum leucemia sau o dezamăgire în dragoste, ne aduc 
aminte cât de puţin stăpânim destinul. Scăderea autostimei este 
accentuată în împrejurările în care subiectul crede că ar fi putut acţiona 
(de exemplu, un adolescent care încearcă să împiedice separarea 
părinţilor). În cazul în care evenimentul are loc, în pofida expectaţiilor 
fireşti, pot apare confuzie şi dezorientare (de exemplu, un logodnic rupe 
logodna, deşi căsătoria era anunţată; un student cade la un examen 
considerat uşor etc.). Evenimentul provoacă, de asemenea, o serie de 
neplăceri, a căror acumulare poate fi determinantă în afectarea sănătății 
mintale. Efectele evenimentelor se pot face simţite la nivelul sistemului 
imunitar şi să provoace fatigabilitate sau probleme somatice, care mai 
devreme sau mai târziu, vor duce la stări depresive. 

Thoits (1983) face o excelentă sinteză a dimensiunii evenimentelor 
care au efecte specifice asupra stării sănătăţii fizice şi mintale. În primul 
rând, contrar celor postulate în prima fază a cercetărilor, cantitatea de 
schimbări provocate este mai puţin determinantă în comparaţie cu faptul 
că schimbările nu sunt dorite. 

Din multitudinea de lucrări care au tratat această problemă reiese 
că indezirabilitatea evenimentelor este elementul determinant în ceea 
ce priveşte sănătatea mintală, indiferent de tipurile de indici utilizaţi, 
de diagnosticele tradiționale de depresie, schizofrenie, indiferent de 
suferința sau de comportamentele psihopatologice. 


381 


A doua dimensiune este sentimentul de control al evenimentului. 
Se ştie, de exemplu, că numeroasele cercetări clinice şi de laborator ce 
se bazează pe noţiunea de „neajutorare dobândită” au ajuns la 
concluzia că absența sentimentului de stăpânire a evenimentului 
era determinantă în dezvoltarea tulburărilor de tip depresiv. 

Anticipația este o altă dimensiune importantă. Literatura 
demonstrează că modificările anticipate, ciclice, precum căsătoria, 
menopauza, pensionarea, au mai puține consecințe asupra sănătății 
mintale decât schimbările nenormative, neprevăzute, cum sunt 
divorţul, boala, şomajul etc. 


4. Constrângerile — rolul şi natura lor 


Cadrul prea restrâns al analizei evenimentelor poate lăsa să se 
creadă că sănătatea mintală ar fi legată de accidente separate ale vieţii şi 

Conceptul constrângerii rolului lansat de Pearlin (1983) este 
conceput ca o invitaţie de a lua mai puţin în consideraţie modificarea 
în sine provocată de eveniment, cât mai ales efectul uzurii capacităţii 
de a îndeplini obligațiile şi rolurile în viață. 

De ce au rolurile o astfel de importanță? În primul rând datorită 
investirii afective. Interesul în ceea ce priveşte noţiunea de rol constă, 
de asemenea, în a vedea în ce măsură comportamentul individului este 
legat de macro-structurile organizatorice ale societății, precum şi de a 
înțelege în ce măsură evenimentul afectează nu doar individul, ci 
contextul social în care se înscrie. 

Conceptul de constrângere a rolului (role strain) este definit 
deci prin „dificultăţile, înfruntările, conflictele şi celelalte probleme de 
aceeaşi natură, pe care oamenii le traversează în timp, atunci când se 
angajează în rolurile sociale ale vieţii” (Pearlin, 1983). Există mai 
multe tipuri de constrângere a rolului: 

e Constrângerile datoriei 

e Conflicte interpersonale 
Multiplicitatea rolurilor şi conflictele interpersonale 
Înţepenirea în rol 
Schimbarea rolurilor 
Restructurarea rolurilor 

5. Vulnerabilitate şi agenţi declanşatori 


M. Lăzărescu afirmă că vulnerabilitatea este un concept modern 
care tinde să ia locul conceptului greu comprehensibil de determinism 
endogen. 

Factorul de vulnerabilitate este nici mai mult nici mai puţin un 
catalizator care amplifică efectul unui agent declanşator, fie el 
eveniment major sau dificultate de viaţă serioasă, şi care nu este 
eficace decât în legătură cu aceştia. Revenirea conceptului de teren în 
medicina contemporană a făcut mai comprehensibilă determinarea 
unor episoade psihopatologice în condiţiile unor noxe deosebite. În 
psihiatrie „terenul” este ansamblul bio-psiho-social de caracteristici 
ale persoanei la un moment dat aşa cum este el configurat de întreaga 
biografie anterioară. Aşa cum există persoane vulnerabile la stresori 
psihosociali există şi un număr de indivizi a căror rezistenţă 
excepțională le face non-vulnerabile. Printre factorii de vulnerabilitate 
pot fi menţionaţi: factori bio-psihologici, factori genetici, noxe din 
perioada pre- şi post-natală, o personogeneză deficitară. Există factori 
care pot modifica circumstanţial vulnerabilitatea cum ar fi: perioadele 
de criză, modificarea statutului şi rolului social, existenţa sau absența 
suportului social. 

M. Lăzărescu (2002) citându-l pe Zubin arată că există o 
legătură directă între nivelul vulnerabilităţii, numărul de evenimente 
stresante şi posibilitatea ca boala psihică să se producă. Deşi nu există 
o relaţie lineară se poate afirma că la persoanele cu o vulnerabilitate 
mai crescută un eveniment stresant minimal sau chiar banal poate 
declanşa starea psihopatologică. 


6. Suport social 


Aceste cercetări au arătat consecvent că există diferențe de grup în 
vulnerabilitatea la stres. Rezultă şi că aceşti factori joacă un rol important 
în explicarea diferenţelor în frecvenţa de apariţie a bolilor psihice. 

Termenul de suport social a fost larg folosit pentru a desemna 
mecanismele prin care relaţiile interpersonale protejează persoanele 
de efectele dăunătoare ale stresului. S-a susținut existența unei relaţii 
consecvente între bolile psihiatrice şi factori precum: expresia receptării 
pozitive (încurajatoare), expresia de acord (aprobare) a convingerilor şi 
sentimentelor unei persoane, încurajarea exprimării deschise a opiniilor, 
oferirea de sfaturi sau de informaţii. 

Aspectele suportului social sunt asociate cu vulnerabilitatea la 
boli psihice. Numeroase cercetări au ajuns la rezultate care sugerează 
cu tărie faptul că suportul social poate oferi protecţie împotriva 
tulburărilor emoţionale legate de crizele de viață. Totuşi, nu s-a 
reuşit să se explice mecanismul prin care apar aceste influenţe. 


VI. MECANISMELE DE APĂRARE 


Dintre numeroasele definiţii date mecanismelor de apărare, o 
reținem pe cea a lui Widloecher (1972): mecanismele de apărare arată 
diferitele tipuri de operaţii în care se poate specifica apărarea, adică 
forme clinice ale acestor operaţiuni defensive, şi pe cea a DSM-lui IV, 
în care mecanismele de apărare (styles of coping) sunt definite ca 
procese psihologice automate care protejează individul de anxietate 
sau de perceperea de pericole sau de factori de stres interni sau 
externi. Autorii DSM-ului mai fac precizarea că mecanismele de 
apărare constituie mediatori ai reacției subiectului la conflictele 
emoţionale şi la factori de stres externi sau interni. 

Ionescu $., Jacquet M. M. şi Lhote C. (1997) examinând fina- 
litatea mecanismelor de adaptare şi modul de acțiune adaptat în vederea 
atingerii respectivelor finalități descriu următoarele posibilități: 

1. Restaurarea homeostaziei psihice; 

2. Reducerea unui conflict intrapsihic; 

3. Diminuarea angoasei născută din conflictele interioare între 
exigenţele instinctuale şi legile morale şi sociale; 

4. Stăpânirea, controlul şi canalizarea pericolelor interne şi 
externe sau protejarea individului de anxietate sau de perceperea 
pericolelor sau factorilor de stres interni sau externi. 

În psihanaliză, cele 10 mecanisme de apărare clasice sunt: 
refularea, regresia, formațiunea reacţională, izolarea, anularea 
retroactivă, transformarea în contrariu, sublimarea, introiecţia, 
proiecția, reîntoarcerea către sine. 

Din perspectivă cognitivistă, mecanismele de apărare sunt 
considerate ca strategii sau proceduri de prelucrare a informației 
negative cu funcţia de reducere a distresului. Sunt recunoscute 
următoarele mecanisme de apărare principale: 

Negarea defensivă (refuzul), Represia, Proiecţia, Raţionalizarea, 
Intelectualizarea/izolarea. 

VII. ASPECTE ALE COMUNICĂRII CU PACIENTUL 


1. Caracteristicile comunicării medicale 


Comunicarea medic — pacient este o comunicare directă, faţă în 
față, nemediată şi neformalizată. Intre cei doi subiecţi ai transferului 
de informaţie are loc un schimb continuu de informații, care îi 
conduce pe fiecare din cei doi parteneri către obiectivele precise ale 
întrevederii: aflarea răspunsurilor în legătură cu modificarea stării de 
sănătate, remediile propuse pentru înlăturarea acestora, modalităţile 
practice de acţiune. In afara acestui fascicol de informaţii, să-i zicem 
central, are loc şi o altă trecere de mesaje secundare, care permit 
răspunsul la o serie de probleme „periferice”. 

Fereastra de comunicare DONA reprezintă un concept al 
modului în care se derulează relaţia de comunicare între doi parteneri 
față în faţă. Unul este doctorul, pe care l-am numit DO, iar celălalt 
este pacientul/pacienta pe care îl vom numi NAe sau NAdia, pentru a 
reuşi o formulă memotehnică a zonelor ferestrei. 


Zona D Zona O 
DESCHISĂ OARBĂ 
INTERACŢIUNE VULNERABILITATE 


Zona A ZONA N 
ASCUNSĂ NECUNOSCUTĂ 
INTIMITATE DEZVĂLUIRE 


e Zona D reprezintă comportamentul cunoscut de sine şi de ceilalți. 
Acesta arată în ce măsură două sau mai multe persoane pot da şi primi în 
mod liber, pot lucra împreună, se pot bucura de experienţe comune. 

o Cu cât este mai mare acest „pătrat”, cu atât contactul 
persoanei respective cu realitatea este mai bun şi cu atât este persoana 
mai pregătită să-şi ajute prietenii şi pe sine însuşi. 

e Zona O, zona oarbă, reprezintă comportamentul necunoscut 
de către sine, dar care este evident pentru ceilalți. 

o Cea mai simplă ilustrare a acestui „pătrat” o reprezintă ticurile 
sau ticurile verbale, de care persoana respectivă nu este conştientă, dar 
care sunt evidente pentru ceilalți. 

o De exemplu, tendința de a vorbi mult în cadrul unui grup 
poate fi evidentă pentru toată lumea, în afara celuia care o face. 

e Zona N este zona activității necunoscute unde compor- 
tamentul nu este cunoscut nici de individ, nici de ceilalți. 

o Atât individul şi ceilalţi cu care acesta intră în contact, 
descoperă din când în când noi comportamente care existau de fapt din 
totdeauna. 

o Un individ poate fi surprins, de exemplu, de faptul că preia 
conducerea grupului într-un moment critic. 

e Zona A reprezintă comportamentul cunoscut de către sine, dar 
ascuns celorlalți. 

o Acest „pătrat” se mai numeşte şi Agenda ascunsă. De 
exemplu, cineva doreşte să primească o anume sarcină de la şeful său 
pentru a ieşi în evidență prin ducerea la bun sfârşit a sarcinii 
respective, dar nu-i spune şefului de ce doreşte această sarcină şi nici 
nu încearcă într-un mod prea evident să o obțină. 


2. Relaţia medic-pacient şi modelul biopsihosocial 


Relaţiile dintre doctori şi pacienţi implică o varietate de impresii 
contrarii, mergând de la idealizarea romantică până la disperarea cinică. 
După modul în care fiecare participant îşi joacă rolul, bazat pe diferite 
expectaţii se pot crea premizele, fie pentru o relaţie satisfăcătoare şi 
eficientă, fie pentru alta suspicioasă cu frustrări şi dezamăgire. 

Modelul biopsihosocial este derivat din teoria generală a 
sistemelor. Sistemul biologic pune accentul pe substratul atomic, 
structural şi molecular al bolii şi impactul său asupra funcționării 
biologice a pacientului. Sistemul psihologic pune accentul pe impactul 
factorilor psihodinamici al motivaţiei şi personalităţii privind trăirea 
bolii şi reacţia la ea. Sistemul social pune accentul pe influenţele 
culturale de mediu şi familiale asupra exprimării bolii şi trăirii ei. 


3.Calităţi terapeutice esenţiale 


Calitățile terapeutice esenţiale reprezintă legături importante 
între arta şi ştiinţa medicinii, îmbunătăţesc abilitatea intervievatorului 
de a obţine date referitoare la antecedentele medicale şi istoricul 
pacientei, precum şi exactitatea datelor obţinute, conduc la obţinerea 
unor mai bune relaţii terapeutice în practica obişnuită. În opinia lui 
Carl Rogers ele sunt: respectul (sau abordarea pozitivă necondiţi- 
onată), originalitatea (sau congruenţa), empatia. 

4. Modele ale relaţiei medic-pacient 


Există un număr de modele potenţiale. Deseori nici medicul, nici 
pacientul nu sunt pe deplin conştienţi că în realitate se aleg unul pe 
altul. Modelele cel mai adesea derivă din personalităţile, expectaţiile şi 
nevoile ambilor. Faptul că la aceste personalități, aşteptările şi nevoile 
sunt în general trecute sub tăcere şi pot fi destul de diferite pentru 
doctor şi pacient pot conduce la o proastă comunicare şi dezamăgire 
din partea ambilor participanți. 

Modelele specifice ale relaţiei medic — pacient sunt: Modelul 
activ/pasiv, Modelul profesor-student (părinte/copil, sfătuire/cooperare), 
Modelul participării mutuale, Modelul prietenesc (socio-familiar). 


5. Transfer şi contratransfer în relaţia medicală 


Atitudinile transferenţiale. Atitudinea pacientului față de 
medic este susceptibilă să fie o repetiţie a atitudinii pe care el sau ea 
au avut-o față de alte autorităţi. Această atitudine poate varia de la o 
atitudine bazală realistă — în care doctorul se aşteaptă la cel mai 
autentic interes din partea pacientului, la o supraidealizare şi chiar cu 
o fantezie erotizantă până la una de neîncredere, aşteptându-se ca 
medicul să fie dispreţuitor şi potențial abuziv. 

Transferul. Transferul este definit de modelul general ca un set 
de aşteptări, convingeri şi răspunsuri emoţionale pe care pacientul le 
aduce în relația medic — pacient; ele nu sunt determinate în mod 
necesar de cine este medicul, sau cum acţionează el de fapt, ci mai 
degrabă pe experienţele continue pe care pacientul le-a avut de-a 
lungul vieții cu alte importante personalități, autorități. 

Contratransfer. Aşa cum pacientul aduce atitudini transferențiale 
în relația medic-pacient, doctorii înşişi dezvoltă adesea reacții 
contratransferențiale față de pacienţii lor. Contratransferul poate lua 
forma sentimentelor negative, care dezbină relația medic-pacient, dar 
poate de asemenea să devină disproporționat pozitiv, idealizând sau 
având reacţii erotice. 


VIII. MEDICINĂ PSIHOLOGICĂ ŞI PSIHOSOMATICĂ 


O mare varietate de acuze somatice care antrenează convingerea 
pacienților că ei sunt suferinzi din punct de vedere corporal, în ciuda 
unor probleme emoţionale sau psihosociale demonstrabile, rămân în 

afara unei posibilităţi de definire clare. Disconfortul somatic nu îşi are 
explicaţie sau are una parţială, în ciuda convingerii cvasiunanime a 
pacientului că suferinţele lui îşi au originea într-o boală definibilă care 
îl determină să ceară ajutor medical şi care îi determină incapacitatea 
şi handicapul (Lipowski, 1968; Kleinman, 1977; Katon, 1982; 
Kirmayer, 1984; Kellner, 1990). 

Manualul DSM-IV (1994) subliniază că trăsătura comună a 
tulburărilor somatoforme este prezența simptomelor fizice, care 
sugerează o afecţiune aparţinând medicinii interne, dar care nu poate fi 
pe deplin explicată de o situaţie aparținând medicinii generale, de 
efectele directe ale unei substanţe sau de altă tulburare mintală (cum ar 
fi atacurile de panică). În contrast cu simularea, simptomele somatice 
nu sunt sub control voluntar. Tulburările somatoforme diferă şi de 
simptomele psihice consecutive unei afecţiuni medicale prin aceea că 
nu există nici o situație medicală care să poată fi considerată ca pe 
deplin responsabilă pentru simptomele somatice. DSM-IV înscrie în 
grupa tulburărilor somatoforme următoarele categorii: 

e tulburarea de somatizare (care din punct de vedere istoric se 
referea la isterie sau sindromul Briquet) este o tulburare poli- 
simptomatică care debutează înaintea vârstei de 30 de ani, evoluează 
mai mulți ani şi se caracterizează printr-o combinaţie de durere şi 
simptome gastro-intestinale, sexuale şi pseudo-neurologice; 

e tulburarea somatoformă nediferenţiată se caracterizează 
printr-o suferinţă fizică inexplicabilă care durează cel puţin 6 luni şi se 
situează sub limita diagnosticului de tulburare de somatizare; 

e tulburările de conversie implică simptome inexplicabile sau 
deficite care afectează motricitatea voluntară sau funcţia senzorială 
sau sugerând o situaţie neurologică sau alte situaţie de medicină 
generală. Factorii psihologici se apreciază că sunt asociați cu 
simptomele sau deficitele; 

e tulburările durerii (tulburări somatoforme de tip algic) sunt 
caracterizate prin dureri care focalizează predominant atenția clinică. 
În plus, factorii psihologici sunt apreciaţi ca având un rol important în 
instalarea tulburării, severităţii, agravării sau menţinerii ei; 

e hipocondria este preocuparea privind teama de a avea o boală 
gravă, bazată pe greşita interpretare a simptomelor corporale sau a 
funcţiilor corporale; 

e tulburarea dismorfofobică este preocuparea pentru un defect 
corporal imaginar sau exagerarea unuia existent. 

IX. CONDIȚII PSIHOPATOLOGICE FRECVENTE 
CU EXPRIMARE CORPORALĂ 


1. Dismorfofobia 


Boala dismorfică somatică (BDS) — o preocupare pentru un 
defect imaginar sau mic în înfăţişare, a fost descrisă de mai bine de 
100 de ani şi cunoscută în întreaga lume. Oricum, această chinuitoare 
şi degradantă boală, deseori trece nediagnosticată, chiar dacă datele 
disponibile în prezent sugerează că este relativ comună. 

Termenul de dismorfofobie a fost introdus de Morselli în 1886 
pentru a descrie „o senzaţie subiectivă de urâţenie sau deficiență 
psihică, pe care pacienţii o percep în comparație cu ceilalți, cu toate că 
înfăţişarea lor este în limite normale”. Ea este inclusă în tulburările 
conştiinţei corporalităţii şi în grupul tulburărilor de somatizare. 


2. Hipocondria 


Termenul hipocondria derivă din greaca veche cu sensul literal 
de „dedesubtul cartilagiilor”, cu referinţe clare la regiunea anatomică 
care adăposteşte diversele viscere sub coaste. Există diferite sensuri în 
care cuvântul este folosit, unele nemaiavând decât importanţă istorică. 
In sens general, hipocondria este preocuparea privitoare la corp sau la 
starea de funcționare a organismului sau la sănătatea mintală; 


X. REPERE ÎN PSIHOSEXOLOGIE 


Cunoaşterea dezvoltării sexuale şi comportamentului sexual a 
devenit progresiv importantă pentru îngrijirea sănătăţii pe măsură ce s- 
au schimbat standardele şi exigenţele publicului. Sexualitatea este un 
continuum care se dezvoltă în timp în etape al căror conţinut biologic, 
psihologic şi social este distinct. Sexualitatea asociază instinctualitatea 
cu spiritul în exprimarea dezvoltării, descoperirii, creşterii şi 
expansiunii vieţii (Antoniu F.). Sexologia nu poate fi concepută decât 
ca psihosexologie. 

Sexologia, domeniu interdisciplinar în care biologia, medicina, 
psihologia şi alte ştiinţe ale omului realizează o perspectivă complexă 
asupra comportamentului sexual uman. William H. Masters a fost 
pionierul studiilor despre comportamentul sexual uman şi inițiatorul un 
dezbateri fără prejudecăţi asupra obiceiurilor şi credințelor americanilor 

în acest domeniu. Prin studiile făcute împreună cu soţia şi colaboratoarea 
sa, Virginia Johnson, a realizat o adevărată revoluţie în sexologie, atât în 
plan teoretic, cât şi în cel al intervenției practice. 


XI. PSIHOLOGIA INTERVENȚIEI TERAPEUTICE 


1. Psihoterapiile 


În practica medicală, psihoterapia, aşa cum este ea adesea 
definită ca ansamblul mijloacelor psihologice de acţiune prin care se 
intervine asupra bolii în scopul obţinerii unei vindecări sau ameliorări 
a acesteia, care, singură sau împreună cu alte mijloace, realizează 
demersul terapeutic. În curs sunt expuse: Psihoterapiile de 
încurajare, Psihoterapiile de susţinere, Sugestia, Hipnoza, Reveria 
dirijată, Reeducarea individuală, Psihoterapiile de relaxare, 
Biofeedback-ul, Artterapia, Cromoterapia, Psihoterapiile scurte, 
Psihoterapia nondirectivă de tip rogersian, Logoterapia, Analiza 
existenţială (Daseinsanalyse) Psihanaliza, Psihoterapia jungiană. 
Psihoterapia adleriană, Psihodrama, Terapiile familiale. 


2. Efectul placebo 


Cuvântul „placebo” reprezintă forma — la viitor — a verbului 
latin placeo/placere şi poate fi tradus stricto sensu prin: „voi plăcea”, 
sau, mai liber, „voi fi plăcut” (agreabil). Cuvântul Placebo are sensul 
de agreabil, plăcut — în sens de promisiune — şi deci poate defini 
aşteptarea unui bolnav — când i se dă un medicament — la acţiunea 
utilă, plăcută a acesteia (Bradu Iamandescu I. şi Necula I., 2002). 

Încercând o delimitare semantică a noţiunilor din domeniul 
factorilor pshihologici care însoțesc actul terapeutic, G. Ionescu 
(1985) propune următoarea definiție operațională: „Efectul placebo 
cuprinde ansamblul manifestărilor clinice care apar la un bolnav 
sau persoana sănătoasă căreia i s-a administrat, în scop terapeutic 
sau experimental, o substanță neutră din punct de vedere 
farmacodinamic”. 

Caracterele generale ale efectului placebo: 

e substanţa administrată este inertă farmacodinamic; 

e efectul este simptomatic; 

e durata efectului este, de regulă, scurtă; 


390 


e instalarea efectului este mai rapidă decât a unei substanțe 
farmacodinamice active; 
e acţiune nespecifică. 


3. Complianţa, non-complianţa, acceptanţa 


Complianţa este definită ca fiind o acţiune ce concordă cu o 
cerere sau cu o recomandare — este tendința de a se supune uşor. 
Reprezintă o noţiune referitoare la adeziunea bolnavului la mijloacele 
terapeutice necesare ameliorării stării de sănătate, în care pot fi incluse 
terapiile biologice, regimurile alimentare, modificarea stilului de viață 
ca şi acceptarea supravegherii medicale şi a controlului periodic. 

Comportamentul non-compliant este considerat nepotrivit; 
contravine crezurilor profesionale, normelor şi aşteptărilor privind 
rolurile corespunzătoare pacienţilor şi profesioniştilor. Numeroşi 
factori sunt incriminaţi în „non-complianță”. Dintre aceştia vom 
menționa ca principale grupe: factori legaţi de trăirea bolii şi de 
înțelegerea sa intelectuală de către bolnav; factori legați de relația 
medic-bolnav; factori legaţi de tipul tratamentului; factori legaţi de 
anturajul bolnavului. Dintre factorii legaţi de boală menționăm: 
diagnosticul, gravitatea, morbiditatea, evoluţia, durata, iar dintre cei 
legaţi de tratament: existenţa unor produse cu acțiune prelungită, 
durata tratamentului, numărul de medicamente, frecvenţa crizelor şi 
dimensiunea dozelor, prezența efectelor nedorite. 

În funcţie de natura, severitatea şi durata bolii complianța 
terapeutică variază într-un mod relativ previzibil. 


4. latrogenii 


Termenul de „iatrogenie” vine de la grecescul iatros — 
vindecător, medic, şi genos — cu sensul de „produs de”, „făcut de”. În 
opinia lui Predescu V. (1990) iatrogenia este o stare psihică reactivă 
determinată de atitudinea greşită a medicilor şi a personalului sanitar. 
În sensul cel mai larg „iatrogenic” înseamnă indus de medic, iar 
alăturarea paradoxală boală iatrogenă se referă la acele boli care 
rezultă din tratamentul medical profesional şi despre care se presupune 
că nu ar fi apărut dacă aceste terapii nu ar fi fost aplicate. Termenul de 
„latrogenie” este extins nu doar la activităţile desfăşurate de medic 
propriu-zis, ci şi de cele efectuate de alte persoane calificate ca 
terapeuţi, asistente medicale, tehnicieni, şi chiar psihologi. 

